Man verdwyn ná hy werkers aflaaiAnton Steenkamp. Foto: Facebook ŉ Man van Brackenfell in die Wes-Kaap word vermis nadat hy Vrydagaand by sy huis weg is. Anton Steenkamp (26) is omstreeks 19:00 by sy huis in Proteahoogte weg om werkers in Bellville-Suid te gaan aflaai en het nie weer teruggekeer nie. Kapt. FC van Wyk, woordvoerder van die polisie, het gesê Steenkamp is Saterdag as vermis by die polisie aangemeld. “Hy het sy huis in ŉ grys Opel Corsa verlaat met die nommerplaat CY 297 165. Ten tyde van sy verdwyning het hy ŉ groen werkersoorpak aangehad,” het Van Wyk gesê. Steenkamp is 1,8 m lank en weeg ongeveer 70 kg. Hy het kort swart hare, bruin oë en ŉ baard en snor. Die woord “Adoons” is op sy linkerhand getatoeëer en hy het ook tatoeëermerke op sy skouers en rug. Enigiemand met meer inligting wat tot sy opsporing kan lei, word versoek om ao. Christopher de Koker by 079 808 0423 of 021 980 5739 te bel.